16/01/2017 | Administración LocalMunicipal
A Coruña
Secretaría Xeral
Información pública

A Alcaldía - Presidencia con data 26 de decembro de 2016, ditou o seguinte DECRETO: En virtude do establecido polo Título X da Lei 7/85, de 2 de abril, de Bases do Réxime Local, o Regulamento Orgánico Municipal (ROM) deste Concello (BOP do 13 de decembro de 2004), regula os niveis esenciais da organización municipal. De acordo co disposto no artigo 122 do ROM, corresponde a esta Alcaldía establecer a organización e estrutura da Administración executiva do Concello. O marco da actual configuración das Áreas Municipais de Xestión foi establecido polo Decreto de 18 de xuño de 2015. A organización administrativa actualmente existente é a resultante da Relación de Postos de Traballo e organigramas aprobados, que serven de referencia a esta resolución. O citado Decreto de 18 de xuño de 2015 estableceu a estrutura municipal executiva mediante a creación de tres Direccións, ás que se engadiu, por Decreto de 7 de outubro, a Dirección de Economía e Facenda, que por Decreto de 15 de xuño de 2016 pasou a denominarse Dirección de Economía, Facenda e Administración. O Decreto de 15 de decembro de 2015 creou a Dirección de Apoio á Área de Rexeneración Urbana e Vivenda, que foi modificada polo Decreto de 15 de xuño de 2016. Proponse agora, dentro do marco da reforma da estrutura executiva do goberno municipal, a modificación da estrutura de direccións, creando unha nova dentro da área de Rexeneración Urbana e Dereito á Vivenda que se encargue dos servizos de Infraestruturas, Rehabilitación e Mobilidade. Este cambio supón a adaptación da actual Dirección de Apoio á Área de Rexeneración Urbana e Vivenda, que pasará a chamarse Dirección da Área de Rexeneración Urbana, con alteración das funcións e atribucións que ostenta. Proponse, así mesmo, a creación, dentro da Área de Emprego e Economía Social, da Dirección de Promoción Económica e Emprego. Na proposta da Concellería exponse que a evolución actual da economía local e global pon de relevo a necesidade de promover e impulsar un modelo avanzado de economía e emprego que sexa harmónico ca vida das persoas, que sexa social, sostible e respectuosa co medio. Neste senso, oriéntanse as accións programáticas e as liñas estratéxicas do goberno municipal en materia de Emprego e Economía social, razón pola que a Área de Emprego e Empresa require dunha ampliación xunto cunha modificación na súa Estrutura administrativa. Desde esta perspectiva, quérese dar pulo á actividade dos axentes económicos presentes nos distintos sectores con potencial crecemento, tanto a escala local como mediante o apoio da súa proxección exterior e internacionalización, o afianzamento da I+D+I local e a procura dos consecuentes resultados para a xeración dun emprego sostible e de calidade na cidade que ademais teña unha repercusión positiva na súa contorna que facilite as economías de escala. As políticas de emprego, promoción económica e consumo ten un carácter central e afectan transversalmente a moitos aspectos da vida cidadá. Son cuestións que atinxen á Igualdade de Oportunidades na inserción laboral e nas condicións de traballo, produtividade e conciliación; ás relacións co tecido Investigador as Institucións Educativas que favorezan unha economía local diversificada, cualificada e competitiva; e o respecto ao Medio Ambiente referido á actividade económica e referido tamén ao fomento dunha cultura de consumo responsable e seguro. No momento actual é preciso por énfase na planificación, execución e coordinación, entre outras, nas seguintes actuacións: seguimento do Plan municipal de emprego, mellora de procesos de inserción laboral, impulso á planificación económica estratéxica local e elaboración de informes sectoriais de potencial crecemento que faciliten unha actualización e reorientación ás demandas da economía actual e a un modelo máis xusto e sostible; identificación do mapa de cualificación local, correlación con novas necesidades de formación e inserción laboral; reforzo das medidas de Igualdade de Oportunidades no traballo, soporte a medidas de conciliación no emprego e exercicio da actividade emprendedora, da economía social e o cooperativismo; servizos de apoio ao emprendemento: viveiros da Grela e Accede Papagaio, Banco de Proxectos; fomento das redes empresariais colaborativas; visibilidade da actividade empresarial innovadora da cidade; fomento da I+D+I na economía local; dinamización do diálogo cos axentes económicos da cidade; colaboración cas institucións con competencias na materia, proxección exterior da economía local e da súa internacionalización; impulso á economía circular; consumo respectuoso co medio ambiente, responsable e seguro, etc. Boa parte deste traballo requirirá ademais, dun esforzo engadido na procura e captación de apoio financeiro, especialmente Fondos Europeos, así como o reforzo das canles de colaboración administrativa e institucional, a nivel estatal e autonómico, que dean maior soporte a liña de acción estratéxica do goberno municipal e en concreto desta Área. O obxectivo das medidas adoptadas é conseguir deseñar unha estrutura municipal máis executiva, áxil e eficaz, que cumpra a súa misión conforme aos principios de economía e eficiencia. Trátase de coordinar e mellorar a operatividade dos servizos encargados do desenvolvemento da xestión urbanística, infraestruturas, mobilidade sostible, promoción económica, consumo e emprego, de cara á implementación eficaz dos proxectos do goberno neses eidos. A natureza executiva dos órganos directivos aconsella atribuírlles delegacións de determinadas atribucións do Alcalde, e da Xunta de Goberno Local. Por todo iso e de conformidade co disposto nos artigos 122 e seguintes do Regulamento Orgánico Municipal, De acordo co disposto no Decreto desta Alcaldía de data 18 de xuño de 2015, nos artigos 125 a 138 do ROM, e nas diferentes organigramas administrativos vixentes que establecen a estrutura dos diferentes servizos municipais, a estrutura da Administración Municipal Executiva do Concello complétase co establecido nos números seguintes: Primeiro.- Conforme ao establecido no artigo 129 do ROM, dentro da Área de Rexeneración Urbana e Dereito á Vivenda modifícase a actual Dirección de Apoio, que pasará a denominarse, Dirección da Área de Rexeneración Urbana. Segundo.- Conforme ao establecido no artigo 129 do ROM, dentro da Área de Rexeneración Urbana e Dereito á Vivenda, créase a Dirección de Espazo Público e Mobilidade. Terceiro.- Conforme ao establecido no artigo 129 do ROM, dentro da Área de Emprego e Economía Social, créase a Dirección de Promoción Económica e Emprego. Cuarto.- As direccións de Área ostentarán a natureza de órganos directivos e as funcións establecidas no artigo 131 do ROM, debendo coordinarse funcionalmente con aquelas concellerías que teñan atribuída delegación sobre funcións ou servizos que se adscriben administrativamente a estas Direccións. Quinto.- Da Dirección de Área de Rexeneración Urbana dependerá a seguinte estrutura administrativa: 1. Servizos xerais de urbanismo.2. Servizo de Planeamento e Xestión.3. Servizo de Intervención da Edificación e Disciplina Urbanística. Así mesmo, asumirá as funcións que a/o Tenente de Alcalde da área lle encomende en relación con outras materias cuxa xestión lle fora atribuída. Sexto.- Deléganse á persoa titular da Dirección da Área de Rehabilitación Urbana, as seguintes atribucións da Alcaldía: a) Dirixir, xestionar, inspeccionar e impulsar os servizos ao seu cargo, sen prexuízo da superior facultade de dirección, que corresponde á Alcaldía, Tenente de Alcalde ou Concelleiro/a delegado/a. b) Ditar actos administrativos regrados e os de mero trámite nos procedementos que lle encomende o/a Tenente de Alcalde ou concelleiro/a. c) Incoar, impulsar e resolver os procedementos seguintes: a. Os expedientes de reposición da legalidade urbanística. b. A adopción das medidas cautelares e de policía que se deriven do exercicio das competencias urbanísticas. c. Os de execución forzosa de resolucións ditadas en virtude das delegacións conferidas a este órgano, mediante os procedementos de execución subsidiaria e multa coercitiva. d. A potestade sancionadora atribuída á Alcaldía pola Lei 2/2016, de 10 do febreiro, do solo de Galicia, agás as que correspondan a infraccións cualificadas como moi graves, sobre as que resolverá o órgano que teña atribuída legalmente ou delegada a competencia. e. As competencias enumeradas no artigo 28 da Lei 9/2013, de 19 do decembro, do emprendemento e competitividade económica de Galicia, que correspondan á Alcaldía, para o control do exercicio de actividades económicas, profesionais, industriais ou comerciais. d) Remisión de informes á administración autonómica en expedientes de autorización comercial ou industrial da súa competencia que teñan previsto este trámite. e) Impulsar a execución dos acordos de natureza urbanística adoptados polo Pleno, a Xunta de Goberno Local, a Alcaldía, o Tenente de Alcalde da área e a propia Dirección. f) Asinar as notificacións dos acordos e resolucións ditados nos expedientes tramitados polos servizos ao seu cargo, e en xeral as comunicacións con particulares, con excepción das que correspondan á Secretaría Xeral do Pleno e á Oficialía Maior. g) Subscribir os anuncios e edictos necesarios para a publicación dos trámites e resolucións de información pública dos procedementos administrativos a cargo dos seus servizos. h) Autorizar, dispoñer, recoñecer e liquidar as obrigacións dos expedientes de gasto da área, ata un importe de DOCE MIL EUROS (12.000,00 €) IVE excluído, en gastos de investimento e TRINTA MIL EUROS (30.000,00 €) IVE excluído, en gasto corrente, coas limitacións cualitativas sinaladas nas normas de coordinación da Disposición Adicional Segunda. Esta facultade leva incluída a de autorizar os correspondentes documentos contables. i) Ordenar os pagos con cargo á conta de habilitación ou anticipo de caixa dos servizos ao seu cargo, de conformidade co establecido nas Bases de Execución do Orzamento e restante normativa de aplicación, así como aprobar as respectivas contas xustificativas. a) En caso de ausencia ou enfermidade do titular, as atribucións anteriores serán exercidas polo/a Director/a da área na que se integra ou polo director/a ou funcionario/a que se designe. En tanto non medie a referida designación, as atribucións da dirección de área se exercerán polos/as titular da área de goberno, en tanto superior xerárquico e responsable da mesma. Sétimo.- Da Dirección de área de Espazo Público e Mobilidade, dependerán os seguintes servizos.1. Servizo de Infraestruturas.2. Servizo de Edificación 3. Servizo de Mobilidade Sostible. Así mesmo, asumirá as funcións que a/o Tenente de Alcalde da área lle encomende en relación con outras materias cuxa xestión lle fora atribuída. Oitavo.- Deléganse á persoa titular da Dirección da Área de Espazo Público, e Mobilidade, as seguintes atribucións da Alcaldía: b) Dirixir, xestionar, inspeccionar e impulsar os servizos ao seu cargo, sen prexuízo da superior facultade de dirección, que corresponde á Alcaldía, Tenente de Alcalde ou Concelleiro/a delegado/a. c) Ditar actos administrativos regrados e os de mero trámite nos procedementos que lle encomende o/a Tenente de Alcalde ou concelleiro/a. d) Incoar, impulsar e resolver os procedementos seguintes: e) Impulsar a execución dos acordos de natureza urbanística adoptados polo Pleno, a Xunta de Goberno Local, a Alcaldía, o Tenente de Alcalde da área e a propia Dirección. f) Asinar as notificacións dos acordos e resolucións ditados nos expedientes tramitados polos servizos ao seu cargo, e en xeral as comunicacións con particulares, con excepción das que correspondan á Secretaría Xeral do Pleno e á Oficialía Maior. g) Subscribir os anuncios e edictos necesarios para a publicación dos trámites e resolucións de información pública dos procedementos administrativos a cargo dos seus servizos. h) Autorizar, dispoñer, recoñecer e liquidar as obrigacións dos expedientes de gasto da área, ata un importe de DOCE MIL EUROS (12.000,00 €) IVE excluído, en gastos de investimento e TRINTA MIL EUROS (30.000,00 €) IVE excluído, en gasto corrente, coas limitacións cualitativas sinaladas nas normas de coordinación citadas no apartado undécimo. Esta facultade leva incluída a de autorizar os correspondentes documentos contables. i) Ordenar os pagos con cargo á conta de habilitación ou anticipo de caixa dos servizos ao seu cargo, de conformidade co establecido nas Bases de Execución do Orzamento e restante normativa de aplicación, así como aprobar as respectivas contas xustificativas. j) En caso de ausencia ou enfermidade do titular, as atribucións anteriores serán exercidas polo/a Director/a da área na que se integra ou polo director/a ou funcionario/a que se designe. En tanto non medie a referida designación, as atribucións da dirección de área se exercerán polos/as titulares das áreas de goberno á que corresponda, en tanto superiores xerárquicos e responsables da mesma. Noveno.- Da Dirección de Área de Promoción Económica e Emprego dependerá a seguinte estrutura administrativa: - Servizo de emprego e empresa - Consumo e demais unidades integradas na área e que non forman parte das anteriores. Así mesmo, asumirá as funcións que a/o Tenente de Alcalde da área lle encomende en relación con outras materias cuxa xestión lle fora atribuída. Décimo.- Deléganse á persoa titular da Dirección da Área de Promoción Económica e Emprego, as seguintes atribucións da Alcaldía: a) Dirixir, xestionar, inspeccionar e impulsar os servizos ao seu cargo, sen prexuízo da superior facultade de dirección, que corresponde á Alcaldía, Tenente de Alcalde ou Concelleiro/a delegado/a. b) Apoiar a coordinación cos distintos servizos da área e, no seu caso, con outras direccións de área do concello, cumprindo cos criterios establecidos polo Alcalde e o Concelleiro, para facer efectiva a colaboración transversal no deseño e implementación das distintas actuacións. c) Propoñer os proxectos de dirección para alcanzar os obxectivos establecidos polo goberno, dirixir a súa execución e controlar o seu adecuado cumprimento. d) Impulsar a execución dos acordos nas materias encomendadas á súa xa adoptados polo Pleno, a Xunta de Goberno Local, a Alcaldía, o Tenente de Alcalde da área e a propia Dirección. e) Ditar actos administrativos regrados e os de mero trámite nos procedementos que lle encomende o/a Tenente de Alcalde ou concelleiro/a. f) Asinar as notificacións dos acordos e resolucións ditados nos expedientes tramitados polos servizos ao seu cargo, e en xeral as comunicacións con particulares, con excepción das que correspondan á Secretaría Xeral do Pleno e á Oficialía Maior. g) Subscribir os anuncios e edictos necesarios para a publicación dos trámites e resolucións de información pública dos procedementos administrativos a cargo dos seus servizos. h) Autorizar, dispoñer, recoñecer e liquidar as obrigacións dos expedientes de gasto da área, ata un importe de DOCE MIL EUROS (12.000,00 €) IVE excluído, en gastos de investimento e TRINTA MIL EUROS (30.000,00 €) IVE excluído, en gasto corrente, coas limitacións cualitativas sinaladas nas normas de coordinación citadas no apartado úndecimo. Esta facultade leva incluída a de autorizar os correspondentes documentos contables. i) Estudo e colaboración na planificación do anteproxecto de orzamento da Área, así como das propostas de modificacións orzamentarias, cumprindo os obxectivos sinalados polo Alcalde e o/a Concelleiro/a da área nas fases de elaboración e execución do orzamento da Área de Emprego e Empresa. j) Ordenar os pagos con cargo á conta de habilitación ou anticipo de caixa dos servizos ou unidades ao seu cargo, de conformidade co establecido nas Bases de Execución do Orzamento e restante normativa de aplicación, así como aprobar as respectivas contas xustificativas. k) En caso de ausencia ou enfermidade do titular, as atribucións anteriores serán exercidas polo/a Director/a da área na que se integra ou polo director/a ou funcionario/a que se designe. En tanto non medie a referida designación, as atribucións da dirección de área se exercerán polo/a titular da área de goberno, en tanto superior xerárquico e responsable da mesma. Undécimo.- Serán de aplicación as Regras de Coordinación establecidas no apartado SEGUNDO do Decreto de 18 do xuño de 2015. Décimo segundo.- Corresponde á Xunta de Goberno Local, ditar as medidas necesarias que, en materia de relacións de postos de traballo, nomeamento de titulares de órganos directivos e xestión económica competencia da mesma, deriven deste Decreto. Décimo terceiro.- Notifíquese este Decreto aos titulares das Áreas de Xestión e Servizos Municipais e publíquese no Boletín Oficial da Provincia, para os efectos previstos no artigo 9.3 da Lei 40/2015, de 1 do outubro, de Réxime Xurídico do Sector Público, e dese conta ao Pleno. Casas Consistoriais da Coruña, a vinteseis do decembro do 2016. O Alcalde, Xulio Xosé Ferreiro Baamonde. Asdo.” A Coruña, 10 de xaneiro de 2017. O ALCADE, PD. D. Mª Eugenia Vieito Blanco